Petrík, Simona, poslankyňa NR SR (2019-06-26):
Ďakujem veľmi pekne. Takže pokračovala by som ďalej trošku detailnejšie, aby sme si vedeli predstaviť, čo tie detské skupiny sú a ako by teda podľa tohto návrhu zákona v praxi fungovali. Dôvodom predloženia návrhu zákona je faktická náročnosť zladenia rodičovstva a pracovného života mladých rodín, ktoré po dosiahnutí troch rokov veku ich dieťaťa nedokážu nájsť finančne dostupné miesto v materskej škole v mieste ich bydliska. Dôkazom toho, že ponuka služieb pre vekovú kategóriu detí od troch rokov veku v súčasnej dobe nezodpovedá dopytu rodičov, svedčia aj štatistiky Centra vedecko-technických informácií Slovenskej republiky, ktoré vydáva štatistickú ročenku materských škôl. Pre porovnanie: v septembri 2006 bol počet odmietnutých žiadostí len 1 074 a v roku 2018 to už bolo viac ako 11 500 žiadostí. Áno, ja viem, tento počet žiadostí nehovorí o tom, že toľko presne detí bolo odmietnutých, pretože mnoho rodičov z toho zúfalstva si podáva aj dve alebo tri prihlášky, ale stále sa tu bavíme o niekoľko tisícoch detí, ktoré skrátka ročne nemajú miesto v škôlke. Situácia je kritická najmä vo väčších mestách, do ktorých sa sťahujú mladé rodiny, ako sú Bratislava, Trnava, Žilina, Pezinok a podobne. Čiže naozaj ani zďaleka sa to netýka len Bratislavského kraja, ako mnohí hovoria. Najmä deti z chudobných rodín nastupujú do prvého ročníka základných škôl nepripravené na školskú dochádzku. Podľa TIMSS, čo sú trendy v medzinárodnej štúdii matematiky a prírodných vied, sú slovenskí žiaci štvrtého ročníka základných škôl v znalostiach matematiky a prírodných vied pod priemerom svojich rovesníkov z krajín Európskej únie a OECD. Rozdiel v znalostiach medzi žiakmi vysvetľuje organizácia aj nízkou mierou zaškolenosti chudobných detí v materských školách. Priepasť vedomostí medzi deťmi spôsobená absenciou predškolskej prípravy sa už nikdy nedorovná. Príčinou dnešného stavu je neschopnosť slovenských vlád efektívne zvýšiť počet miest v materských školách v dotknutých mestách a obciach, keďže rozpočty samospráv sú nedostatočné. Druhou príčinou je demografický vývoj. V uplynulých rokoch sa zvýšila natalita, ktorá aktuálne kulminuje. Výstavba či rekonštrukcia existujúcich budov materských škôl je tiež pomalá. Tá by nemala byť jediným spôsobom, pretože v budúcnosti pri očakávanom poklese narodených detí by opäť došlo k nedostatočnému využívaniu týchto priestorov a zostali by poloprázdne. Vznik novej služby starostlivosti o dieťa v predškolskom veku má za cieľ urýchlene rozšíriť ponuku pre rodičov o takzvané detské skupiny. Využitie už existujúcich priestorov bude mať za následok rýchlejšie vytváranie potrebných miest pre deti. V Českej republike, pre porovnanie, vzniklo od zavedenia detských skupín v roku 2014 do marca tohto roku už 916 detských skupín a navštevuje ich zhruba 15-tisíc detí. Vyrastajú, pardon, pardon, vytvárajú sa práve tam, kde sú najviac potrebné. V mestách, kde je nedostatok miest pre deti. Detské skupiny sú financované z eurofondov. Od roku 2015 bolo v Českej republike možné čerpať 3,75 miliardy korún, českých korún, na vybudovanie a prevádzku detských skupín. Práve preto mohla Česká republika už rok pomýšľať na garanciu miesta v škôlke pre všetky deti, pretože majú pružné kapacity. Takže, aby sme si to zhrnuli. Česká republika má aj garanciu miesta, pre deti síce od štyroch rokov, ale má aj detské skupiny, ktoré jej pomáhajú tú garanciu napĺňať. Zriaďovateľom detskej skupiny bude môcť byť zamestnávateľ rodičov malých detí na materskej alebo rodičovskej dovolenke, obce, cirkvi, náboženské spoločnosti, mestá, vysoké stredné školy, nadácie, občianskej združenia. Nová služba starostlivosti o deti v detskej skupine stanovuje pre poskytovateľa presné podmienky, za akých túto službu môže poskytovať, čo bude pre rodiča zárukou kvality. Zriaďovateľ bude službu poskytovať za odplatu, ktorá ale neprevýši oprávnené náklady vynaložené na zriadenie a prevádzku zariadenia. Zákon zavádza registráciu detských skupín v registri poskytovateľov služieb starostlivosti o deti formou detských skupín. Tento register bude musieť byť zverejnený na webovom sídle ministerstva školstva a na rovnakom mieste bude detská skupina mať zverejnený aj plán starostlivosti výchovy a vzdelávania, ktorý vypracoval zriaďovateľ detskej skupiny, čím sa docieli transparentnosť, kontrolovateľnosť a tlak na kvalitu služby. Rodičia tak získajú možnosť porovnania rôznych foriem detských skupín a vyberú si pre svoje dieťa vyhovujúci typ. Zákon upravuje podmienky, ktoré musí detská skupina spĺňať, aby bola vhodným prostredím pre dieťa. Pre získanie oprávnenia poskytovateľ musí byť dospelou a bezúhonnou osobou spôsobilou na právne úkony. Rovnaké kritéria platia aj pre opatrovateľov. Zriaďovateľ musí predložiť pre nehnuteľnosť schválenie Úradom verejného zdravotníctva. Výnimkou budú takzvané lesné škôlky, ktoré starostlivosť o deti poskytujú prevažne v prírode. Budú individuálne posudzované bez potreby predloženia potvrdenia o vyhovujúcej nehnuteľnosti. Priestory detských skupín budú musieť byť priestorovo a hygienicky vyhovujúce, detská skupina bude musieť byť poistená proti škode spôsobenej pri poskytovaní služby a zriaďovateľ bude musieť vypracovať a predložiť plán starostlivosti, výchovy a vzdelávania. Detská skupina bude musieť dodržiavať aj obmedzenie maximálneho počtu detí, o ktorých sa môže opatrovateľ starať. Minimálny počet fyzických osôb, ktoré v detskej skupine budú osobne vykonávať túto službu, je jedna, ak bude v detskej skupine najviac šesť detí. Ak v detskej skupine bude najmenej sedem a najviac dvadsať detí, budú to dve osoby, a ak v detskej skupine bude najmenej trinásť a najviac dvadsať detí, z ktorých aspoň jedno bude mladšie ako dva roky, budú to tri osoby. Zákon ukladá aj sankcie za nedodržanie kritérií, kontrolu vykonáva potom tým pádom ministerstvo školstva. V súčasnosti upravuje takzvanú službu na podporu zosúlaďovania rodinného a pracovného života § 32a zákona o sociálnych službách, o ktorom som hovorila, bol to v podstate jasličkový zákon, ktorý sme riešili dva a pol roka. Upravuje ju však veľmi vágne a žiadny, zatiaľ k vytvoreniu žiadnej detskej skupiny práve kvôli tejto, kvôli tomuto faktu nedošlo. Preto túto časť zákona zrušujeme a prenášame jej úpravu do zákona o poskytovaní služby starostlivosti o deti v detských skupinách. Tento zákon teda integruje dva typy detských skupín pre deti rôzneho veku do jednej legislatívnej úpravy. Do samostatného zákona o detských skupinách pre deti od nula až do začatia školskej dochádzky. Ponechávame možnosť, aby bola služba detskej skupiny hradená z príspevku na starostlivosť o dieťa, pokiaľ ide o dieťa do troch rokov. Detské skupiny sú z dlhodobého ekonomického hľadiska výhodnejším riešením, ako je stavba nových škôlok a jaslí. Po opadnutí babyboomu sa môže stať, že v niektorých miestach budú škôlky opäť prázdne, ako som už hovorila a budú sa opäť prerábať na iné zariadenia. Detské skupiny čiastočne riešia aj tento problém, keďže služba sa bude poskytovať v už existujúcich budovách alebo v domácom prostredí. Už dnes v komunitách prirodzene vznikajú rôzne formy svojpomoci medzi rodičmi. Preto som chcela touto tomuto prirodzenému vývoju dať právny rámec a kontrolu práve cez vznik detských skupín, aby každé dieťa malo šancu sa rozvíjať v kolektíve a aby mali rodičia prehľad o tom, ako sú v skupinách potreby ich detí napĺňané. Služby v detských skupinách budú aj cenovo dostupné, pretože navrhujem, aby boli detské skupiny neziskové. Už som to spomínala. Výstavba či rekonštrukcia existujúcich budov materských škôl z aktuálnych vládnych programov, teda už len jedného, ktorý tam ešte stále niekde pretrváva, je pomalá a nedostatočne finančne podporená, a preto by ani zďaleka nemala byť jediným spôsobom, ako zvýšiť počet miest pre deti. Viaceré samosprávy na jednej strane majú záujem, ale boli odmietnuté, a zas mnohé samosprávy, naopak, sa tie peniaze nesnažia ani získať a umiestňovanie svojich detí neriešia. Radšej to ponechávajú na súkromné škôlky. Niektoré sa zľakli, že budú mať navyše budovu, ktorú budú musieť prevádzkovať a nebudú vedieť možno z čoho, počet záujemcov o škôlku tiež nemusí byť stabilný. Niektoré obce majú obavu vytvoriť komplikovaný projekt, ktorý musia spolufinancovať, pretože keď neprejde, bude to ich čistá strata a budú musieť peniaze vrátiť. Vážené kolegyne, kolegovia, tento návrh je praktický, prospešný a zároveň je aj veľmi potrebný. Vďaka nemu by sme mohli už konečne riešiť nedostatok miest v škôlkach, už teraz nečakať na projekty na dostavby cez verejné obstarávania, ktoré trvajú roky. A preto vás žiadam o jeho podporu. Ďakujem pekne.